नक्सलियों के बंद का मिलाजुला असर, स्कूल भवन उड़ाया  
महंगाई और भ्रष्टाचार के विरोध में भारतीय कम्युनिस्ट पार्टी (माओवादी) के एकदिवसीय बंद का बिहार में मिलाजुला असर देखा गया।
देश में बढ़ती महंगाई और भ्रष्टाचार के विरोध में भारतीय कम्युनिस्ट पार्टी (माओवादी) के एकदिवसीय बंद का बिहार में मिलाजुला असर देखा गया। बंद को देखते हुए प्रशासन की ओर से सुरक्षा के व्यापक प्रबंध किए गए हैं। इधर, नक्सलियों ने एक स्कूली भवन को विस्फोट कर उड़ा दिया है।   नक्सलियों के बंद का सबसे अधिक प्रभाव यातायात पर पड़ा है। राज्य के ग्रामीण क्षेत्रों में वाहनों के नहीं चलने के कारण यात्रियों को कठिनाइयों का सामना करना पड़ रहा है। राज्य के जहानाबाद, मुंगेर, रोहतास और जमुई के अलावा कई अन्य ग्रामीण क्षेत्रों में बंद का व्यापक असर देखा गया जबकि शहरी क्षेत्रों में बंद का असर दिखाई नहीं दिया। बंद को सफल बनाने के लिए नक्सलियों ने कई इलाकों में पोस्टर भी चिपकाये हैं।   राज्य में बंद के मद्देनजर सुरक्षा के व्यापक इंतजाम किए गए हैं। राज्य पुलिस मुख्यालय के एक वरिष्ठ अधिकारी के मुताबिक पूर्व में हुई नक्सली वारदातों से सबक लेते हुए इस बार काफी सतर्कता बरती जा रही है। अधिकारी ने बताया कि नक्सल प्रभावित इलाकों में अतिरिक्त सुरक्षा बल तैनात किए गए हैं तथा सभी थानों को सतर्क कर दिया गया है।   इसके पूर्व जमुई जिले के सोनो थाना क्षेत्र में सोमवार तड़के नक्सलियों ने एक स्कूली भवन को विस्फोट कर उड़ा दिया जबकि एक सामुदायिक भवन को भी क्षतिग्रस्त कर दिया।   पुलिस के अनुसार चरकापत्थर गांव में तड़के 40 से 50 की संख्या में नक्सलियों ने धावा बोलकर राजकीय माध्यमिक विद्यालय के भवन को विस्फोट कर उड़ा दिया। विस्फोट की वजह से भवन के सभी छह कमरे पूरी तरह क्षतिग्रस्त हो गए। इसके  बाद नक्सलियों ने उसी गांव के सामुदायिक भवन को भी विस्फोट कर क्षतिग्रस्त कर दिया। सोनो के थाना प्रभारी प्रदुमन सिंह ने बताया कि सामुदायिक भवन आंशिक रूप से क्षतिग्रस्त हो गया है। उन्होंने कहा कि इस मामले की एक प्राथमिकी दर्ज करा दी गई है तथा पुलिस मामले की छानबीन कर रही है। उन्होंने बताया कि नक्सलियों के खिलाफ  छापेमारी अभियान प्रारंभ कर दिया गया है।